**Vengtinų pasakymų dešimtukas (2025-05-16)**

1. *Šiai dienai*(taisome → *šiuo metu, dabar, šiandien*) parama smulkiam ir vidutiniam verslui siekia keliasdešimt tūkstančių eurų. Naudininkas žodžių junginyje „šiai dienai (šiandienai)“ nevartotinas konkretaus laiko ribai arba momentui reikšti, kai nežymima paskirtis; vartotina: *šiandien*, *iki šios dienos*, *dabar*, *iki dabar,* *šiuo metu*, *iki šiol.*
2. Buvo atlikti *sekantys (*taisome → *šie, tokie*) darbai.
3. Bus siekiama geriau *įsisavinti*(taisome → *panaudoti, sunaudoti*) gautas lėšas.
4. Tai leistų *savalaikiai*(taisome → *laiku*) padėti globojamam vaikui.
5. Atliktas gatvės rekonstrukcijos projekte numatytų darbų *pridavimas*(taisome → *Gatvės techniniame projekte numatyti darbai užbaigti (baigti*).
6. Koks *sekantis*(taisome → *kitas*) klausimas?
7. Parengta *virš 30*(taisome *→ daugiau kaip 30, daugiau nei 30*) projektų.
8. Mokymus *praėjo*(taisome → *Mokymuose dalyvavo*) visi socialinių įstaigų darbuotojai.
9. Vadovas *pilnai*(taisome →*visiškai*) atsako už savo darbą.

 Nevartotina: *pilna*(taisome → *visiška*) atsakomybė; *pilnai*(taisome → *visiškai*) suprantu; *pilnai*(taisome → *išsamiai, aiškiai*) išdėstė.

1. Ir *pabaigai*(taisome →*pabaigoje*) norėčiau akcentuoti: tik matydami teigiamus pokyčius, žmonės vertina visą veiklą.

*Parengė kalbos tvarkytoja Inga Radzevičienė*